Kisah Sapuluh Balik
Garbus himung banar karna tahun ini hasil katamannya banyak banar, hasilnya parak dua kali tahun lalu. “Kataman bahasil artinya kampung kita makmur biarpun zaman krismon dan musim kamarau panjang, panghidupan warga kita kada sakit,” ujar Palui.
“Makanya kalu handak baduit dan gawian bahasil jangan malandau bangun, imbah sambahyang subuh langsung haja ambil cangkul lalu tulak kapahumaan,” ujar Garbus manasihati.
“Aku akur haja nang ujar ikam itu Bus ai. Urang malandau itu razakinya di makan burung,” ujar Palui manambahi.
“Napa usaha ikam Lui?” ujar Garbus batakun.
“Aku dapat razaki dana kumpinsasi BBM nang hanyar babagi di kalurahan, kupakai gasan bajualan wadai, nasi bungkus wan katupat wan sabagiannya gasan mudal kios,” ujar Palui sambil batuhui.
“Wah, kalu kaya itu nyaman banar hidup ikam,” ujar Gabus.
“Karna ikam hanyar mangatam dan banyak pahulihan maka tulunglah Bus antari aku baras hanyar,” ujar Palui.
“Banyakkah Lui ikam handak, barapa balik?” ujar Garbus.
“Kada banyak pang hanya gasan katupat wan nasi kabuli, kurang labih sapuluh balik haja,” ujar Palui.
Kamariannya datanglah Garbus ma-antarakan baras hanyar pasanan Palui, karna pasanannya banyak sampai sapuluh balik maka Garbus tapaksa manyiwa garubak.
“Lui……….ui Palui, ininah aku ma-antarakan baras pasanan ikam,” ujar Garbus bakiyau.
“Bawa-akan ka dapur, biniku mahadangi barasnya gasan dirandam diulah galapung,” ujar Palui sambil kaluar rumah mamaraki Garbus.
Palui takajut banar karna Garbus maantarakan pasanannya bakarung-karung wan garubak.
“Kanapa maka banyak banar sampai bakarung-karung Bus?” ujar Palui.
“Sasuai pasanan ikam sapuluh balik,” sahut Garbus.
“Maksudku……… maksudku sapuluh balik halus, sapuluh cuntang haja, kadanya sapuluh balik 20 liter itu,” ujar Palui.
“Waahhhh…….. Paluuiiii, kanapa maka kada jalas-jalas bapasan sapuluh cuntang haja, padahal kuantari bagarubak. Kalu kaya itu haraga sapuluh cuntang haja kada cukup gasan mambayar siwa garubaknya,” ujar Garbus marista kakalahan.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn